הצדדים הסמיכו אותי להכריע את הדין בהתאם לסעיף 79א(א) לחוק בתי המשפט[נוסח משולב] התשמ"ד-1984 וזאת לאחר שהוסברה להם המשמעות הנובעת מכך, עם הנמקה תמציתית. לאחר ששמעתי את טענות ב"כ הצדדים בדיון מיום 13.12.16 ועיינתי במכלול חומר הראיות, אני סבורה כי יש לקבל את התביעה בחלקה. אין מחלוקת בין הצדדים לעניין האחריות לגרם התאונה. מן הראיות עולה כי רכב הנתבעים, נהוג בידי הנתבע 1 פגע ברכב התובעת, אשר חנה בחנייה לצד הכביש בכנף אחורית שמאלית. בדיון שהתקיים ביום 13.12.16 אישר הנתבע 1 את הנזק אשר נגרם לרכב התובעת (ראו תמונות בצבע ת/1). הצדדים חלוקים בשאלת כימות הנזק ובשאלת הוצאות המשפט. בשאלת כימות הנזק, הנני רואה להעמיד את הנזק לרכב התובעת על סך 700 ₪. יש לציין, כי רכב התובעת נבדק ביום 9.3.14 בעוד התאונה אירעה ביום 30.7.12. עוד יצוין, כי ביום 7.8.12 (מספר ימים לאחר קרות התאונה נשוא דיוננו) עבר רכב התובעת תאונה נוספת בגינה לא הפעיל מבוטח התובעת את פוליסת הביטוח שלו אצל התובעת, ואף לא יידע את התובעת על התאונה האמורה. מחשבוניות נ/1 ונ/2 עולה כי הרכב נבדק על ידי אותו שמאי, מר יניב עבאדי, רק בשנת 2014, כשנתיים לאחר קרות התאונה. אשר לשאלת הוצאות המשפט, הנני רואה מקום לחייב את הנתבעים לשאת בשכר טרחת ב"כ התובעת, בהתאם לתעריף המינימאלי המומלץ בסכום כולל של 950 ₪ ובסך של 378 ₪, בגין המחצית הראשונה של אגרת בית המשפט. כיוון שהתובעת נדרשה לנהל הליך משפטי, להגיש כתב תביעה וכתבי בי דין, מגיע לבא כוחה שכר טרחה, גם אם מופחת, וכן החזר הוצאות משפט (מחצית ראשונה של אגרה). הסכום הכולל ישולם תוך 30 יום ממועד קבלת פסק הדין.
נוכח סיום ההליך לפי סעיף 79א(א) לחוק בתי המשפט [נוסח משולב], תשמ"ד-1984, הנני פוטרת את התובעת מתשלום המחצית השנייה של האגרה.
בנסיבות העניין, כל צד יישא בהוצאותיו בגין הדיון מיום 2.6.16.